b"\n_START_ARTICLE_\nKasltaunas\n_START_SECTION_\nIstorija\n_START_PARAGRAPH_\nKasltaunas yra buvusi salos sostin\xc4\x97, jame veik\xc4\x97 Tinvaldas (Meno salos parlamentas). Miesto prad\xc5\xbeia siekia 1090\xc2\xa0m._NEWLINE_Pirmieji telefonai Kasltaune \xc4\xafrengti 1901\xc2\xa0m._NEWLINE_Komerciniai reisai \xc4\xaf Kasltauno uost\xc4\x85 nutr\xc5\xabko XX a. 8-t\xc4\x85 de\xc5\xa1imtmet\xc4\xaf, nors tuo metu regione pl\xc4\x97t\xc4\x97si finans\xc5\xb3 verslas ir pramon\xc4\x97.\n_START_SECTION_\nPolitika\n_START_PARAGRAPH_\nKasltaunas yra vienas i\xc5\xa1 keturi\xc5\xb3 Meno salos valdymo miest\xc5\xb3 (kiti\xc2\xa0\xe2\x80\x93 Daglasas, Pylas ir Ramsis). Jie visi miestais paskelbti 1852\xc2\xa0m. Miest\xc5\xb3 aktu (angl. Town Act 1852). Kasltaunas vietiniu valdymo centru tapo 1883\xc2\xa0m._NEWLINE_1874\xc2\xa0m. Rakt\xc5\xb3 R\xc5\xabmai (angl. House of Keys) persik\xc4\x97l\xc4\x97 i\xc5\xa1 Kasltauno \xc4\xaf Daglas\xc4\x85._NEWLINE_Kasltaunas yra Rakt\xc5\xb3 R\xc5\xabm\xc5\xb3 rinkimo apygarda (angl. House of Keys Constituencies), joje renka vien\xc4\x85 Rakt\xc5\xb3 R\xc5\xabm\xc5\xb3 nar\xc4\xaf (angl. Member of the House of Keys; MHK)._NEWLINE_Miesto atstovu 2006\xc2\xa0m. rinkimuose buvo i\xc5\xa1rinktas James Anthony Brown, kuris iki 2011\xc2\xa0m. buvo Meno Salos vyriausiuoju ministru (angl. Chief Minister of the Isle of Man). 2011\xc2\xa0m. jis pasitrauk\xc4\x97, jo viet\xc4\x85 u\xc5\xbe\xc4\x97m\xc4\x97 Richard Ronan.\n_START_SECTION_\nAutobusai\n_START_PARAGRAPH_\nPer miest\xc4\x85 einantys autobus\xc5\xb3 mar\xc5\xa1rutai jungia Kasltaun\xc4\x85 su Daglasu, Port St. Mary ir Port Irinu. Darbo dienomis ir \xc5\xa1e\xc5\xa1tadieniais autobusai va\xc5\xbein\xc4\x97ja kas 20 min., sekmadieniais ir darbo dienomis po 18.00\xc2\xa0\xe2\x80\x93 re\xc4\x8diau. Penktadienio ir \xc5\xa1e\xc5\xa1tadienio v\xc4\x97lyvais vakarais va\xc5\xbein\xc4\x97ja special\xc5\xabs naktiniai reisai (men. Hullaid Oie 'Naktin\xc4\x97 pel\xc4\x97da'), kurie yra brangesni. Reti reisai va\xc5\xbeiuoja ir \xc4\xaf Pyl\xc4\x85. Visi \xc5\xa1ie autobusai priklauso Meno Salos valstybinei kompanijai Bus Vannin. \xc5\xa0i kompanija 1976\xc2\xa0m. pakeit\xc4\x97 perve\xc5\xbeim\xc5\xb3 paslaugas, anks\xc4\x8diau tiektas kompanijos Isle Of Man Road Services.\n_START_SECTION_\nGele\xc5\xbeinkelis\n_START_PARAGRAPH_\nMieste veikia ir Kasltauno gele\xc5\xbeinkelio stotis (Castletown railway station), kuri priklauso vieninteliam likusiam Isle of Man Railway ('Meno salos gele\xc5\xbeinkelis') mar\xc5\xa1rutui i\xc5\xa1 Daglaso \xc4\xaf Port Irin\xc4\x85. Linija yra 91,4\xc2\xa0cm plo\xc4\x8dio, naudojami lokomotyvai garve\xc5\xbeiai._NEWLINE__NEWLINE_Stotis yra \xc5\xa1iaurrytiniame miesto pakra\xc5\xa1tyje, netoli Poulsomo parko. Anks\xc4\x8diau i\xc5\xa1 jos gabendavo Castletown Brewery ('Kasldauno alaus daryklos') gamint\xc4\x85 al\xc5\xb3, taip pat galvijus ir kitus gyvulius. Stotyje dar teb\xc4\x97ra gyvuli\xc5\xb3 aptvar\xc5\xb3 liku\xc4\x8diai.\n_START_SECTION_\nOro transportas\n_START_PARAGRAPH_\nVienintelis Meno salos komercinis oro uostas yra Ronaldsv\xc4\x97jaus oro uostas, esantis u\xc5\xbe 1,5\xc2\xa0km \xc4\xaf \xc5\xa1iaur\xc4\x97s rytus nuo Kasltauno. J\xc4\xaf aptarnauja tiek Bus Vannin autobusai, tiek gele\xc5\xbeinkelis, tiek vietiniai taksi. Aerouost\xc4\x85 galima pasiekti ir i\xc5\xa1 miesto centro vedan\xc4\x8diais p\xc4\x97s\xc4\x8di\xc5\xb3j\xc5\xb3 takais._NEWLINE__NEWLINE_Oro uosto takai ir orlaivi\xc5\xb3 aik\xc5\xa1tel\xc4\x97s i\xc5\xa1sid\xc4\x97st\xc4\x99 netoli Karaliaus Vilhelmo koled\xc5\xbeo (King William\xe2\x80\x99s College)._NEWLINE_Oro uostas kaip aerodromas imtas naudoti 1928\xc2\xa0m. 1933\xc2\xa0m. prad\xc4\x97ti keleiviniai reisai \xc4\xaf D. Britanij\xc4\x85."